《愤惋诗三首（一作刘禹锡诗，题作怀妓）》
唐代·刘损

宝钗分股合无缘，鱼在深渊日在天。得意紫鸾休舞镜，

断踪青鸟罢衔笺。金杯倒覆难收水，玉轸倾欹懒续弦。

从此蘼芜山下过，只应将泪比黄泉。

鸾辞旧伴知何止，凤得新梧想称心。红粉尚存香幕幕，

白云将散信沈沈。已休磨琢投泥玉，懒更经营买笑金。

愿作山头似人石，丈夫衣上泪痕深。

旧尝游处遍寻看，睹物伤情死一般。买笑楼前花已谢，

画眉窗下月空残。云归巫峡音容断，路隔星河去住难。

莫道诗成无泪下，泪如泉滴亦须干。

作者简介：刘损，字子骞，沛郡萧人，刘粹族弟，卫将军刘毅从父弟也。